Jyväskylän kaupunginvaltuusto on päättänyt tiukan äänestyksen jälkeen aloittaa palvelualoitekokeilun. Palvelualoite tarkoittaa, että yksityinen yritys tai järjestö voi haastaa kaupungin selvittämään, kannattaako kaupungin palvelu ulkoistaa.

Jyväskylän kaupunginvaltuusto päätti kokeilun aloittamisesta äänin 34 - 32 - yksi tyhjä.

Palvelualoitteen voi tehdä ainoastaan Jyväskylän kaupungin asukas ja yhteisö, laitos tai säätiö, jonka kotipaikka on Jyväskylän kaupungissa. Aloitteita voi tehdä kaupungin kaikista palveluista, mutta ainoastaan kulttuuria ja liikuntaa ja kaupunkirakennetta koskevat aloitteet voivat edetä kilpailutukseen.

Palvelualoite otetaan käyttöön kokeiluajaksi 1.4.2015 - 31.3.2016.

Kokeilujakson aikana tehtyjen palvelualoitteiden käsittelystä ja tuloksista raportoidaan kokeilun päätyttyä. Lisäksi seurataan, kuinka paljon palvelualoitekokeilu sitoo kaupungin henkilöstöresurssia.

Noin 1500 kaupungin työntekijää edustava JHL vetosi aiemmin kaupunginvaltuutettuihin, että palvelualoitetta ei hyväksyttäisi.